Zenia Stampe (RV), 2024-01-11:
Som dansker synes jeg, at Dannebrog er det smukkeste flag i hele verden, og jeg er ikke engang medlem af folkekirken.
Jeg er ikke smålig – der må godt være et kors på mit nationalflag, selv om jeg ikke er medlem af folkekirken.
Sådan vil andre nok også have det med deres flag.
Og dog tænker jeg egentlig, at vi nok er en af de nationer, der har det kærligste forhold til vores flag; også et temmelig upolitisk forhold til flaget, fordi vi alle sammen omfavner det og elsker det, og fordi det jo også er et folkeligt flag.
Altså, vi har ikke fået pillet juletræet ned endnu, det står stadig væk hjemme i min stue.
Derfor vil jeg bare sige, at jeg måske har rekord i antallet af dannebrogsflag i mit hjem for tiden, for vi har hele juletræet pakket ind i dannebrog.
Så selvfølgelig er Dannebrog noget helt særligt i Danmark.
Det har fået en fremtrædende liberal politiker, nemlig Bertel Haarder, til en gang at sige: Dannebrog, flaget, er et stærkt symbol og har en sammenhængskraft for os, men det har også så stor styrke, at det nok godt kan klare lidt konkurrence.
Sådan har jeg det egentlig også.
Dog vil jeg gerne følge lidt op på den kommentar, jeg havde tidligere i dag, for den her debat har også været en lille smule af en øjenåbner for mig.
Det behøvede man måske ikke at give det særlige formelle rettigheder for at få, fordi vi elsker vores flag så højt, at det har en kulturel særstatus.
Så måske er den officielle særstatus unødvendig.
Men det, jeg synes debatten har vist, er jo, at i det øjeblik vi går ind og sanktionerer hvilke flag, man må flage med, så kommer vi jo til – måske ikke så meget Dannebrog – at politisere flaget i en grad, jeg synes er problematisk.
Men debatten har jo allerede vist, at vi måske kan være enige om, at alle rigsfællesskabets flag må bruges i Danmark, altså ikke kun det danske, men også f.eks. det grønlandske og færøske.
Vi kan måske blive enige om – i hvert fald et flertal – at vores mindretal også godt må bruge deres flag, men allerede her kan vi jo mærke, at der ikke er helt enighed.
Jeg tror så, at der er et bredt flertal for, at man godt må flage med Ukraines flag for tiden; ikke fordi det vækker nationale følelser hos os, men fordi det ukrainske flag jo for tiden er blevet et symbol på Vesten, demokrati, frihed, suverænitet – værdier, som vi står på mål for, bl.a. ved at bruge og flage med det ukrainske flag.
Men allerede her kan der også godt være nogle, der sidder og tænker, at det også er forkert.
Og det er der, jeg synes vi begynder at bevæge os ud på et skråplan, for når vi her i Folketingssalen skal beslutte, hvilke flag man må flage med, så bliver flaget taget som gidsel i en politisk kamp, som jeg ikke synes flaget hører hjemme i.
Det synes jeg i virkeligheden er det største argument mod at lave den her lov.
Det er ikke at give Dannebrog en særstatus; det er de diskussioner, vi så tilbagevendende vil have om, hvilke flag man så må flage med.
Ja, det er måske uproblematisk med rigsfællesskabets flag og mindre problematisk, åbenbart, med nationale mindretals flag.
Hvad så med allieredes flag?
Jo, men hvem er så allierede?
Eller hvad med vennerne?
Der kunne jo være nordmænd, der den 17. maj havde lyst til at flage med det norske flag, og de er jo vores venner, og det kunne da være hyggeligt.
Det samme med amerikanerne, vores gamle allierede – må de ikke også godt hejse deres flag den 4. juli?
Men hvad så med andre?
Der kan være andre, som vi ikke synes er helt lige så gode venner – skal de have lov, eller skal de så ikke have lov?
Jeg synes ikke, at den diskussion hører hjemme herinde.
Jeg synes, at den hører hjemme hos folk selv.
Det må være et individuelt valg, hvad man har lyst til at flage med, og jeg tror ikke, at man vil bruge den frihed til varigt at vise tilknytning til en anden nation.
Den frihed vil folk måske bruge til ved forskellige begivenheder at sende et signal om, at man f.eks. har nordmændene i sine tanker, når de fejrer deres nationaldag.
Den frihed er vi fortsat tilhængere af.
Og i hvert fald synes vi, det er problematisk, hvis vi politisk skal ind og sanktionere det.